b'\n_START_ARTICLE_\nEurovision Song Contest 1997\n_START_SECTION_\nBakgrunn\n_START_PARAGRAPH_\nEtter \xc3\xa5 ha vunnet med \xc2\xabThe Voice\xc2\xbb i Oslo \xc3\xa5ret f\xc3\xb8r, var Irland vertskap for fjerde gang p\xc3\xa5 fem \xc3\xa5r. Irland hadde arrangert konkurransen tre \xc3\xa5r p\xc3\xa5 rad i 1993, 1994 og 1995. P\xc3\xa5 forh\xc3\xa5nd var irske RT\xc3\x89 usikker p\xc3\xa5 om den hadde \xc3\xb8konomi til \xc3\xa5 arrangere nok en finale, og britiske BBC foreslo \xc3\xa5 arrangere konkurransen som en samproduksjon. BBC foreslo dessuten \xc3\xa5 arrangere finalen i Belfast, hovedstaden i Nord-Irland, men til slutt bestemte RT\xc3\x89 seg for \xc3\xa5 st\xc3\xa5 for finalen p\xc3\xa5 egen h\xc3\xa5nd. Finalen kostet rundt 3,8 millioner irske pund \xe2\x80\x93 n\xc3\xa6rmere 40 millioner kroner med datidens kurs. Av dette betalte RT\xc3\x89 \xc3\xa9n million pund selv, resten kom fra de andre deltakerlandene, EBU og sponsorer._NEWLINE_Konkurransen vendte tilbake til Point Theatre, der den ogs\xc3\xa5 ble arrangert i 1994 og 1995. EBU satte dette \xc3\xa5ret deltakerantallet til 25 land, og landene som m\xc3\xa5tte st\xc3\xa5 over i 1996, fikk delta dette \xc3\xa5ret. _NEWLINE_Nord-Makedonia deltok ikke, mens Israel trakk seg frivillig, ettersom finalen falt like f\xc3\xb8r Jom Hashva, landets minnedag over holocuast. Bosnia-Hercegovina fikk Israels plass, mens Belgia, Finland og Slovakia ble tvunget til \xc3\xa5 st\xc3\xa5 over dette \xc3\xa5ret, fordi de hadde lavest snittpoengsum i fire\xc3\xa5rsperioden 1993\xe2\x80\x931996._NEWLINE_EBU innf\xc3\xb8rte dette \xc3\xa5ret en pr\xc3\xb8veordning med telefonavstemning. Fem land, Storbritannia, Sveits, Sverige, Tyskland og \xc3\x98sterrike, avgjorde sine poeng basert p\xc3\xa5 telefonstemmer fra seerne. De \xc3\xb8vrige 20 landene brukte juryer som tidligere. \xc3\x85ret etter ble telefonavstemning obligatorisk for alle deltakerlandene som hadde den p\xc3\xa5krevde tekniske infrastrukturen.\n_START_SECTION_\nSendingen\n_START_PARAGRAPH_\nProgrammet startet med en video med lykke\xc3\xb8nskninger fra tidligere Eurovision Song Contest-deltakere og programledere. RT\xc3\x89 hadde satset p\xc3\xa5 \xc3\xa5 tiltrekke seg yngre seere ved \xc3\xa5 bruke et mer ungdommelig grafisk uttrykk \xe2\x80\x93 og ikke minst ved \xc3\xa5 bruke Ronan Keating som programleder. Gruppen hans, Boyzone, opptr\xc3\xa5dte ogs\xc3\xa5 i pausen f\xc3\xb8r avstemningen. _NEWLINE_De to programlederne \xc3\xb8nsket velkommen p\xc3\xa5 engelsk, irsk og fransk f\xc3\xb8r de 25 landene fremf\xc3\xb8rte sangene sine. Rekkef\xc3\xb8lgen var avgjort p\xc3\xa5 forh\xc3\xa5nd ved loddtrekning. Kypros \xc3\xa5pnet, mens Island avsluttet. Norge trakk startnummer tre._NEWLINE_Blant bidragene var det en rekke ulike sjangre med med dette \xc3\xa5ret. Danmark sendte en rapl\xc3\xa5t, Kroatia sendte en Spice Girls-aktig gruppe, mens Sverige og Ungarn deltok med hver sin guttegruppe. Russland stilte med en av sine st\xc3\xb8rste artistdivaer, Alla Pugatsjova. Island br\xc3\xb8t alle tradisjoner da landets artist, Paul Oscar, opptr\xc3\xa5dte p\xc3\xa5 en hvit skinnsofa, omgitt av fire kvinner utkledd i lakk og l\xc3\xa6r. Det islandske bidraget var popul\xc3\xa6rt blant seerne; 16 av landets 18 poeng kom fra land som brukte telefonavstemning._NEWLINE_Den st\xc3\xb8rste forh\xc3\xa5ndsfavoritten var imidlertid Storbritannias \xc2\xabLove Shine a Light\xc2\xbb med Katrina and the Waves. Gruppen innfridde favorittstempelet og fikk poeng fra alle de 24 andre landene, inkludert ti 12-poengere. Med 227 poeng satte det britiske bidraget ny poengrekord. Rekorden ble f\xc3\xb8rst sl\xc3\xa5tt i 2004, da EBU innf\xc3\xb8rte ordningen med semifinaler. Vinnersangen gikk inn p\xc3\xa5 singellistene i en rekke europeiske land, og i Norge klatret den helt til andreplass p\xc3\xa5 VG-lista. Ikke siden Johnny Logans \xc2\xabHold Me Now\xc2\xbb i 1987 hadde en Eurovision-l\xc3\xa5t n\xc3\xa5dd s\xc3\xa5 h\xc3\xb8yt i Norge. Hjemme i Storbritannia n\xc3\xa5dde \xc2\xabLove Shine a Light\xc2\xbb en tredjeplass p\xc3\xa5 singellisten._NEWLINE_For f\xc3\xb8rste gang delte Eurovision-fansen ut den s\xc3\xa5kalte\xc2\xa0Barbara Dex-prisen, en humoristisk pris som ble gitt til den verst kledde artisten i konkurransen. Den ugjeve prisen gikk til Maltas artist, Debbie Scerri.\n_START_SECTION_\nNorges bidrag\n_START_PARAGRAPH_\nNRK hadde tatt i bruk telefonavstemning i den norske finalen i februar, og Tor Endresen vant med sangen \xc2\xabSan Francisco\xc2\xbb, skrevet av ham selv og Arne Myksvoll._NEWLINE_Utdypende artikkel: Melodi Grand Prix 1997_NEWLINE_I den norske finalen ble telefonnettet overbelastet under avstemningen. Trolig fors\xc3\xb8kte rundt 400\xc2\xa0000 \xc3\xa5 avgi sin stemme, men bare 70\xc2\xa0000 kom gjennom, ettersom Telenors systemer ikke kunne h\xc3\xa5ndtere all trafikken. En telefonsentral i Oslo br\xc3\xb8t sammen, og telefonnettet i en rekke store norske byer ble kraftig overbelastet. De store tekniske problemene gjorde at NRK valgte \xc3\xa5 bruke jury under Eurovision Song Contest, i stedet for telefonavstemning, slik blant annet Sverige gjorde. Dette var siste gang de norske poengene ene og alene ble avgjort av jurystemmer. Unntaket var i Eurovision Song Contest 2009, da de norske telefonstemmene m\xc3\xa5tte avvises p\xc3\xa5 grunn av en teknisk feil i det norske telenettet._NEWLINE_I den internasjonale finalen hadde Endresen med seg fem korister: Marian Lisland, Svein Tore Hindenes, Harald Frostad, Preben Olram og Stig Olav Gjendem. De tre sistnevnte spilte ogs\xc3\xa5 gitar. Geir Langslet dirigerte det norske bidraget. Jostein Pedersen kommenterte sendingen p\xc3\xa5 NRK1, mens Kristian Lindeman kommenterte for NRK P1. Ragnhild S\xc3\xa6lthun Fj\xc3\xb8rtoft leste de norske stemmene via satellitt fra NRK Marienlyst i Oslo.\n_START_SECTION_\nAvstemning\n_START_PARAGRAPH_\nHvert land ga 1\xe2\x80\x938, 10 og 12 poeng til sine ti favorittsanger. 20 av landene brukte en nasjonal jury, best\xc3\xa5ende av 16 medlemmer. De resterende fem landene \xe2\x80\x93  Storbritannia, Sveits, Sverige, Tyskland og \xc3\x98sterrike \xe2\x80\x93 brukte telefonavstemning. Rundt 250\xc2\xa0000 stemmer kom inn i Storbritannia, mens 25\xc2\xa0000 fikk stemt i Sverige. Dette var f\xc3\xb8rste gang telefonavstemning ble brukt i Eurovision Song Contest, og \xc3\xa5ret etter ble ordningen utvidet til alle deltakerlandene. _NEWLINE_Deltakerlandene hadde hver sin representant som leste opp sitt lands poeng via satellitt p\xc3\xa5 direkten under avstemningen. Overdommer for avstemningen var Christine Marchal-Ortiz fra\xc2\xa0EBU._NEWLINE_I begynnelsen av avstemningen tok Malta en tidlig ledelse, men Storbritannia tok ledelsen etter at fire land hadde stemt. Landet beholdt ledelsen resten av avstemningen og fikk totalt ti 12-poengere. Med 227 poeng slo Storbritannia den forrige poengrekorden fra 1994 med ett poeng. Norge fikk ikke et eneste poeng i avstemningen \xe2\x80\x93 for fjerde gang i konkurransens historie. Norge endte sist sammen med Portugal, og dette var Norges \xc3\xa5ttende sisteplass til da.'